b"\n_START_ARTICLE_\nInstitut Tecnol\xc3\xb2gic de Calif\xc3\xb2rnia\n_START_SECTION_\nHist\xc3\xb2ria\n_START_PARAGRAPH_\nVa ser fundat a Pasadena l'any 1891 pel pol\xc3\xadtic i home de negocis Amos G. Throop com a escola de formaci\xc3\xb3 professional. Inicialment es va con\xc3\xa8ixer amb el nom de Throop University i va canviar diversos cops de nom fins a adquirir l'actual l'any 1921._NEWLINE_L'astr\xc3\xb2nom George Ellery Hale va jugar un rol molt important pel desenvolupament de Caltech en convertir-la en una important instituci\xc3\xb3 cient\xc3\xadfica. Aprofitant que la recerca cient\xc3\xadfica als Estats Units estava en als seus inicis, Hale va veure l'oportunitat de crear una instituci\xc3\xb3 de recerca i educaci\xc3\xb3 en enginyeria i ci\xc3\xa8ncies naturals. Va aconseguir nombroses ajudes privades per construir laboratoris ben equipats i tamb\xc3\xa9 va conv\xc3\xa8ncer dos dels cient\xc3\xadfics m\xc3\xa9s importants del moment, Arthur Amos Noyes i Robert Andrews Millikan perqu\xc3\xa8 s'unissin a la direcci\xc3\xb3 i realitzessin els seus estudis a la facultat._NEWLINE_L'any 1917, Hale va contractar l'arquitecte Bertram Goodhue perqu\xc3\xa8 disseny\xc3\xa9s un pla general del campus de la universitat (uns 8,9 km\xc2\xb2). El disseny dels edificis va estar for\xc3\xa7a influenciat per la tradicional arquitectura de les antigues missions espanyoles del sud de Calif\xc3\xb2rnia._NEWLINE_El creixement econ\xc3\xb2mic de la zona i el premi Nobel que va guanyar Millikan (1923) van influir decisivament en l'expansi\xc3\xb3 de la universitat durant la seg\xc3\xbcent d\xc3\xa8cada en nous departaments com ara geologia, humanitats, ci\xc3\xa8ncies socials, biologia o aeron\xc3\xa0utica. Importants personatges van ser contractats per dirigir-los com ara Thomas Hunt Morgan o Theodore von K\xc3\xa1rm\xc3\xa1n._NEWLINE_Un sisme de magnitud 6,5 a l'Escala de Richter a San Fernando l'any 1971 va causar nombrosos danys en el campus de Caltech i va afectar especialment les estructures dels edificis m\xc3\xa9s vells que van haver de ser demolits, com el Throop Hall o el Culbertson Auditorium.\n_START_SECTION_\nEsport\n_START_PARAGRAPH_\nCaltech posseeix equips de beisbol, b\xc3\xa0squet (mascul\xc3\xad i femen\xc3\xad), cross, esgrima, golf, futbol (mascul\xc3\xad), nataci\xc3\xb3, salts, tennis (mascul\xc3\xad i femen\xc3\xad), atletisme, voleibol (femen\xc3\xad) i waterpolo (mascul\xc3\xad i femeni). Tots els equips competeixen en la Southern California Intercollegiate Athletic Conference excepte l'equip d'esgrima que ho fa en la primera divisi\xc3\xb3 de la NCAA._NEWLINE_La majoria dels equips de Caltech no destaquen per la seva qualitat, alguns fins i tot pel contrari. Per exemple, l'equip mascul\xc3\xad de basquet va trencar el 6 de gener de 2007 una s\xc3\xa8rie de 207 derrotes consecutives en la tercera divisi\xc3\xb3 escolar, aconseguint la primera vict\xc3\xb2ria des de l'any 1996._NEWLINE_La mascota s'anomena Beaver (un castor) i d\xc3\xb3na nom als equips de la universitat coneguts com els Beavers."